Diari Oficial de la Generalitat Valenciana


Sumari del DOGV 3039, del 21-07-1997 (1997/8888)

ORDRE de 27 de juny de 1997 del conseller d'Obres Públiques, Urbanisme i Transports sobre la regulació dels serveis d'auto-taxi concertats via telefònica amb aplicació del sistema tarifari de l'Àrea de Prestació Conjunta de València.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/06/27/(2)/dof/vci/html**

### Dades del document

Número de DOGV
:   3039

Data del DOGV
:   21-07-1997

Secció del DOGV
:   DISPOSICIONS GENERALS

Número del document
:   1997/8888


Data del document
:   27-06-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 27 de juny de 1997 del conseller d'Obres Públiques, Urbanisme i Transports sobre la regulació dels serveis d'auto-taxi concertats via telefònica amb aplicació del sistema tarifari de l'Àrea de Prestació Conjunta de València.  
L'única regulació existent en matèria de serveis d'auto-taxi concertats via telefònica, és la que estableix l'article 42 del Reglament Regulador del Servei d'Auto-Taxi i Auto-Turisme de l'Ajuntament de València en el qual es fa referència a la modalitat de sol·licitud d'un vehicle auto-taxi en parades dotades de telèfon. Aquest sistema que s'adaptava a les circumstàncies de prestació del servei en el moment en què es va publicar el dit reglament, ha quedat desfasat per la transformació d'aquestes; entre altres, l'avanç tecnològic ha substituït el funcionament del telèfon en parada per l'emissora en el propi taxi com també la comercialització d'aquest servei específic a través d'associacions de ràdio.  
La finalitat de regular aquesta nova realitat de sol·licitud telefònica del servei és salvaguardar els interessos de l'usuari, eliminant incerteses de cobraments excessius en desconéixer la distància recorreguda fins el lloc de recollida; garantir al taxista que presta el servei un ingrés just pel cost que suposa el desplaçament fins el punt de recollida del passatger, i evitar pràctiques de comportament deslleial entre el sector quant a cobraments del servei, ja que la competència de la comercialització no s'ha de produir via tarifes, perquè el sector funciona amb tarifes d'obligat compliment.  
Per tot això vistos els interessos dels usuaris, amb l'audiència prèvia dels professionals del sector i informe de la Junta Superior de Transports de la Generalitat Valenciana, es decideix ordenar el funcionament d'aquest tipus de servei, i de conformitat amb el que estableix el Decret 18/1983 de 23 de febrer del Consell de la Generalitat Valenciana,   
DISPOSE  
Primer  
Aquesta ordre té com a objecte la regulació dels serveis d'auto-taxi concertats via telefònica amb aplicació del sistema tarifari de l'Àrea de Prestació Conjunta de València.  
Segon  
El moment de la baixada de bandera es realitza quan al taxista se li adjudica el servei.  
Tercer  
Quan se sol·licite un servei via telefònica a qualsevol de les associacions d'emissores de l'Àrea de Prestació Conjunta de València, el taxista que preste el servei haurà d'arribar al punt de recollida del passatger sense que el taxímetre excedesca de les quantitats màximes que es determinen a continuació:  
ZONA A: màxim 300 pessetes.  
ZONA B: màxim 400 pessetes.  
Segons l'Ordre de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de València per als serveis de transport públic de viatgers en automòbils de turisme, les zones A i B comprenen els següents municipis.  
ZONA A: nucli de València i Mislata.  
ZONA B: resta de municipis integrats.  
Dins de la zona B, s'estableix com a excepció, un màxim de 700 pessetes per a aquells serveis sol·licitats des de distàncies de l'àrea superiors o iguals als següents punts de referència:  
- Cerveses El Águila. N-III  
- Desviament el Palmar. CV-500  
- Centre de Rehabilitació de Levante. CV-35  
Aquests màxims s'aplicaran amb independència de l'hora i el dia de la setmana en què se sol·liciten els serveis.  
Quart  
En el cas que el taxímetre marque una quantitat superior a les determinades en l'article anterior, l'excés respecte d'aquestes es restarà de la quantia final.  
Cinquè  
En el supòsit que per a atendre un servei sol·licitat per telèfon haja d'eixir un taxi que estiga guardant torn en una parada, i en aquesta coincidesquen varis vehicles pertanyents a l'associació de ràdio que la transmet, es respectarà obligatòriament el torn existent en la dita parada.  
Sisè  
L'incompliment del que estableix aquesta ordre serà sancionat com a incompliment de les tarifes vigents, d'acord amb el Reglament Regulador del Servei d'Auto-Taxi i Auto-Turisme de l'Ajuntament de València i la Llei d'Ordenació dels Transports Terrestres.  
DISPOSICIONS FINALS  
Primera  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Segona  
Es faculta la Direcció General de Transports per a l'aplicació, la interpretació i el desenvolupament d'aquesta ordre.  
València, 27 de juny de 1997.- El conseller d'Obres Públiques, Urbanisme i Transports. Luis Fernando Cartagena Travesedo


Còpia Permalink ELI